เอกชน 31 ราย เสนอซื้อน้ำมันปาล์มดิบปริมาณ 1.6 แสนตัน ผลิตให้การไฟฟ้าฝ่ายผลิตแห่งประเทศไทย
อธิบดีกรมการค้าภายใน เผย เอกชน 31 รายเสนอซื้อน้ำมันปาล์มดิบปริมาณ 1.6 แสนตัน ผลิตให้ กฟฝ.โดยโรงงานสกัดจะรับซื้อผลปาล์มสดจากเกษตรกรในราคากิโลกรัมละ 3-3.25 บาท ให้ครบภายใน 2 เดือน พร้อม เร่งเพิ่มสัดส่วนการใช้ B20 ให้ได้เพิ่มขึ้น    นายวิชัย โภชนกิจ อธิบดีกรมการค้าภายใน เปิดเผยว่า ภายใต้โครงการรับซื้อผลผลิตปาล์มน้ำมันให้กับโรงไฟฟ้า ขณะนี้ได้จำนวนผู้เสนอขายน้ำมันปาล์มดิบปริมาณ 1.6 แสนตัน เพื่อให้การไฟฟ้าฝ่ายผลิตแห่งประเทศไทย (กฟผ.) นำไปผลิตไฟฟ้าครบแล้ว โดยมีผู้เสนอขายรวมทั้งสิ้น 31 ราย มากสุดจากจังหวัดสุราษฎร์ธานี รองลงมา คือ กระบี่ ตรัง ปัตตานี ชุมพร ประจวบคีรีขันธ์ และชลบุรี โดยโรงงานสกัดน้ำมันปาล์มที่เสนอขายน้ำมันปาล์มดิบทั้งหมด จะต้องเข้าไปรับซื้อผลปาล์มสดจากเกษตรกรตามสัญญาที่ทำไว้กับ กฟผ. ในราคาที่กำหนดกิโลกรัมละ 3-3.25 บาท ซึ่งจังหวัดที่รับซื้อราคาสูงสุด คือ สุราษฎร์ธานีและชุมพร ที่ 3.25 บาทต่อกิโลกรัม และให้รับซื้อให้ครบตามสัญญาภายใน 60 วัน โดยเริ่มตั้งแต่วันที่ 8 มีนาคม2562 ที่ผ่านมา ทั้งนี้ ผลจากการตัดสต๊อกน้ำมันปาล์มดิบออกจากระบบ 1.6 แสนตัน จะทำให้สต๊อกปัจจุบันคงเหลือ 2.1 แสนตัน ซึ่งใกล้เคียงกับสต๊อกปกติที่ควรจะมีอยู่ที่ประมาณ 2-2.5 แสนตัน และหากมีการเร่งการใช้ B20 ได้เพิ่มมากขึ้นจะช่วยดูดซับปริมาณน้ำมันปาล์มดิบออกจากระบบ โดยปัจจุบันรถบรรทุก รถเมล์ ขสมก. ได้ใช้น้ำมัน B20 แล้วเกือบ 100% และจะผลักดันให้รถปิกอัพมีการใช้เพิ่ม ล่าสุดมีปั๊มที่จำหน่ายแล้วเกือบ 500 ปั๊ม ทั้งปตท. บางจาก เชลล์ ซัสโก้ และพีที โดยผู้เติมจะได้ส่วนลดจากราคาน้ำมันดีเซลสูงถึงลิตรละ 5 บาท    สำหรับมาตรการดูแลราคาผลปาล์มสดในระยะยาว จะต้องเร่งเพิ่มสัดส่วนการใช้ B20 ให้ได้เพิ่มขึ้น เพราะปัจจุบัน ไทยมีการผลิตน้ำมันปาล์มดิบได้ปีละ 3 ล้านตัน บริโภคในประเทศ 1.2 ล้านตัน และหากใช้ทำพลังงานทดแทน 1.5 ล้านตันตามเป้าหมาย ก็จะทำให้สต๊อกคงเหลืออยู่ระดับปกติประมาณ 2 แสนกว่าตัน ซึ่งจะไม่กระทบต่อราคา